ओलंपिक कांस्य पदक विजेता वालेंसिया को हराया; नीतू, स्वीटी और लवलीना ने भी सेमीफाइनल जीते
Women’s World Boxing Championship Semi Final Latest News Update; Follow World Boxing Championships Photos, Videos and News Headlines On Dainik Bhaskar (दैनिक भास्कर)
भारतीय स्टार बॉक्सर निखत जरीन, स्वीटी बूरा, लवलीना बोरगोहेन और नीतू घंघास का वर्ल्ड महिला बॉक्सिंग चैपिंयनशिप में शानदार प्रदर्शन जारी है। निखत ने चैपिंयनशिप के सेमीफाइनल में गुरुवार को 50 किग्रा वर्ग में रियो ओलंपिक की कांस्य पदक विजेता कोलंबिया की इंग्रिट वालेंसिया को हराकर फाइनल में जगह बनाई।
स्वीटी बूरा ने 81 किग्रा वेट कैटेगरी में ऑस्ट्रेलिया की सू एमा को 4-3 के अंतर से हराया। वहीं लवलीन बोरगोहेन ने 75 किग्रा वेट कैटेगरी में चीन की ली किआन को 4-1 के अंतर से हराकर फाइनल में जगह बनाई। 
निखत ने 5-0 की एकतरफा जीत दर्ज की
भारतीय मुक्केबाज इसके साथ ही लगातार दूसरा स्वर्ण पदक जीतने के और करीब पहुंच गई जब उन्होंने 5-0 से एकतरफा जीत हासिल कर ली। निखत ने साल 2022 वर्ल्ड बॉक्सिंग चैपिंयनशिप में गोल्ड मेडल जीता था। निखत अब रविवार को फाइनल में दो बार की एशियाई चैंपियन वियतनाम की गुयेन थी टैम से भिड़ेंगी।
निखत ने जीते हैं 2 गोल्ड 
भारतीय बॉक्सर निखत जरीन का करियर शानदार रहा है। इस दिग्गज बॉक्सर ने कॉमनवेल्थ गेम्स 2022 में गोल्ड मेडल अपने नाम किया था। इसके अलावा उन्होंने पिछले साल वर्ल्ड बॉक्सिंग चैंपियनशिप में गोल्ड मेडल जीता था। निखत ने यह मेडल 50 किलोग्राम भार वर्ग में जीता था।
नीतू ने बाल्किबेकोवा को 5-2 से शिकस्त दी
इससे पहले राष्ट्रमंडल खेलों की चैपिंयन नीतू घंघास (48 किलो) भी वर्ल्ड महिला बॉक्सिंग चैपिंयनशिप के फाइनल में पहुंच गईं। हरियाणा की 22 साल की नीतू ने सेमीफाइनल में मौजूदा एशियाई चैंपियन और पिछले साल की विश्व चैंपियनशिप की रजत पदक विजेता कजाकिस्तान की अलुआ बाल्किबेकोवा को 5-2 से हराया। नीतू अब शनिवार को फाइनल में 2022 एशियाई चैंपियनशिप की कांस्य पदक विजेता मंगोलिया की लुत्से खान अल्तांसेटसेग के खिलाफ खेलेंगी।
नीतू ने लिया पिछली हार का बदला
इसी के साथ नीतू ने बाल्किबेकोवा से पिछले वर्ल्ड चैंपियनशिप के क्वार्टर फाइनल में मिली हार का बदला भी ले लिया। वर्ल्ड चैंपियनशिप 2022 में नीतू क्वार्टर फाइनल में कजाकिस्तान की अलुआ बाल्किबेकोवा से हारने के बाद पदक से चूक गईं थीं।
नीतू ने पूरी आक्रामकता के साथ खेलते हुए विरोधी पर जमकर घूंसे बरसाए। इससे पहले बुधवार को क्वार्टर फाइनल में हरियाणा की 22 साल की नीतू ने आरएससी (रैफरी के द्वारा मुकाबला रोके जाना) के आधार पर जापान की माडोका वाडा को हराया था।
